O‘zbekistonda dam olish kuni havo harorati pasayib, yomg‘ir yog‘ishi kutilmoqda

“O‘zgidromet” ma’lumotlariga ko‘ra, 5-dekabr, yakshanba kuni yomg‘ir yog‘ishi va havo harorati pasayishi kutilmoqda.

Qayd etilishicha, issiq kunlardan so‘ng 3-dekabr, juma kuni shimoli-g‘arbiy hududlarga Kavkaz hududlaridan antitsiklon kirib keladi. Respublika hududining katta qismida yog‘ingarchilik kutilmaydi, faqat Qoraqalpog‘istonda, Xorazm, Buxoro, Navoiy viloyatlarida ba’zi joylarda biroz yomg‘ir yog‘ishi mumkin. Havo harorati 15-20 daraja iliq bo‘ladi.
4-dekabr, shanba kuni Buxoro, Navoiy viloyatlarida kuchsiz yomg‘ir yog‘ishi saqlanib turadi, qolgan hududlarda yog‘ingarchiliksiz ob-havo bo‘lishi kutilmoqda. Harorat foni pasayadi va kechasi 5-10 daraja iliqni, kunduz kuni 9-14 daraja iliqni tashkil etadi.
5-dekabr, yakshanba kuni salqin havo massalari O‘zbekistonning barcha hududlariga tarqaladi. Respublika bo‘yicha ba’zi joylarda yomg‘ir yog‘adi, tog‘li hududlarda yog‘ingarchilik (yomg‘ir, qor) bo‘ladi. Qoraqalpog‘istonda, Xorazm, Andijon, Namangan, Farg‘ona viloyatlarida yog‘ingarchilik kutilmaydi.
Havo harorati shu kunning me’yoriy qiymatlariga nisbatan yanada pasayadi va kechasi 2-7 daraja iliqni, kunduz kuni 5-10 daraja iliqni tashkil etadi. Shimolda kechasi 3-8 darajagacha sovuq, kunduz kuni 0-5 darajagacha sovuq bo‘ladi.
Shanba va yakshanba kunlari kechasi va ertalab tuman tushishi mumkin.